একটি আদর্শ সমাজ গঠনে পরিবারের ভূমিকা অনেক। পরিবারের সদস্যদের মধ্যে পারস্পরিক বিশ্বাস ও শ্রদ্ধা সুদৃঢ় হতে হবে এবং পারস্পরিক বোঝাপড়া থাকতে হবে। পরিবারের সদস্যদের মধ্যে সদ্ধমের্র চর্চা থাকতে হবে। গৃহীদের জন্য পালনীয় যে পঞ্চনীতি আছে তা অনুসরণ পূর্বক নিজেকে সবসময় অকুশল কর্ম থেকে বিরত রাখার আপ্রাণ চেষ্টা করতে হবে। অন্তত কাউকে উপকার করতে না পারলেও ক্ষতি করব না এই মন মানসিকতা সর্বদা লালন ও পালন করতে হবে। পরিবারের কোন সদস্য যদি বিপদগামী হয় কিংবা কোন অকুশল কর্মে লিপ্ত হয় কিংবা হওয়ার সম্ভাবনা থাকলে তার সাথে বন্ধুত্বপূর্ণ আচরণপূর্বক খোলাখুলি আলোচনা করা দরকার। তার কৃতকর্মের ফলাফল তথা ক্ষতির দিকগুলোকে সুন্দরভাবে তার সামনে উপস্থাপন করতে হবে। এ ধরণের আচরণ যদি পরিবারের মধ্যে চর্চ্চা করা হয় তবে সেই পরিবার একটি আদর্শ পরিবার হয়ে উঠবে। এভাবে সমাজের মধ্যেও যদি পারস্পরিক বন্ধনসমূহ সুদৃঢ় করা যায়, তাহলে একটি আদর্শ সমাজ গঠন করা অসম্ভব কিছু নয়। এক্ষেত্রে এলাকার শিক্ষিত ও স্ব-শিক্ষিত যুবক-যুবতীদের বৌদ্ধ ধর্মের আদর্শে উজ্জিবিত হয়ে নিজেদের সকল প্রকার অকুশল ও হীন কার্যকলাপ থেকে বিরত রাখতে হবে। কারণ নিজের মধ্যে সৎ গুণাবলীর বৈশিষ্ট্যসমূহ ধারণ ও চর্চ্চা না করলে অপরজনকে বোঝানো, কিংবা সমাজের উন্নয়নমূলক কার্যক্রমে ভূমিকা রাখা সম্ভব হয়ে ওঠে না। এ প্রেক্ষিতে ভগবান বুদ্ধের উপদেশ হচ্ছে, আগে নিজেকে মুক্ত করতে হবে, তারপর অন্যকে মুক্তির পথ দেখাতে পার। নিজে মুক্ত না হয়ে অন্যকে মুক্তির পথ দেখানো এক ধরণের প্রতারণা ছাড়া কিছু নয়। দুঃখজনক বিষয় যে, আমাদের পার্বত্য চট্টগ্রামের সমাজ ব্যবস্থা দিনকে দিন ক্ষয়িষ্ণুর দিকে এগিয়ে যাচ্ছে। নানা সমস্যার আবর্তে সমাজ অগ্রগতির বৈশিষ্ট্যসমূহ লোপ পাচ্ছে। অবশ্য অন্যতম দায়ি আমাদের রাজনৈতিক ও অর্থনৈতিক অব্যবস্থাপনা। আদিবাসী বৌদ্ধ যুব সমাজের একটি অংশ ঊচ্ছৃঙ্খল আচরণ তথা নানা অপরাধমূলক কর্মকান্ডে জড়িত হয়ে পড়ছে। এছাড়া অনেকে মদ. গাজা, হেরোইনসহ নানা ধরণের নেশা জাতীয় দ্রব্য সেবন করে সমাজকে কলুষিত করছে। অথচ যদি তারা সত্যিকার বৌদ্ধধর্মাচরণ করতঃ তাহলে এ ধরণের অপরাধমূলক কর্মকান্ডে জড়িত হতো না এবং সমাজে অন্যতম ভূমিকা পালন করতে পারত। একমাত্র সদ্ধর্মের প্রতি গভীর শ্রদ্ধা তথা বৌদ্ধধর্মের নীতি ও আদর্শ মতে জীবনকে পরিচালিত করার মাধ্যমে একটি আদর্শ সমাজ গঠন করা সম্ভব।